V-S senioripiirin keilamestaruuskisat Turun Kupittaalla

Keilamestaruuteen Matti Halme, pian 100 vuotta

Onnistuneita kaatoja ja varmoja paikkoja osallistujille toivotti Piikkiön Seniorien Arvi Teppala avatessaan V-S senioripiirin keilamestaruuskilpailut Turun Kupittaalla 8.2.2024. Toivotus näytti menneen perille, sillä tulostaso nousi hyväksi. Sekä henkilökohtaisten sarjojen että joukkuekisan pisteet olivat kauttaaltaan paremmat edellisten vuosien kilpailuihin verrattuna.

Keilamestaruuskilpailuun osallistui yhteensä 44 keilaajaa viidestä senioripiirimme yhdistyksestä, Raisiosta, Salosta, Turusta, Uusikaupungista sekä tänä vuonna kisajärjestelyistä vastanneesta Piikkiöstä. Naisten sarjassa kilpailijoita oli 14 ja miesten 30. Yhdistysten kolmejäsenisiä joukkueita oli saatu jalkeille yhteensä 14, Raisiosta neljä, Salosta Turusta ja Piikkiöstä kolme sekä Uusikaupungista yksi.

Naisten sarjassa kultapallille nousi selvällä piste-erolla Raision Eila Mäkelä, hopealle kiilasi Salon Anne Järvinen ja pronssia nappasi mestaruuskisojen ensikertalainen Heli Kavalto Piikkiöstä. Miesten sarjan mitalikolmikon kesken käytiin tiukka kisa, jossa parhaaksi nousi Turun Matti Halme. Saman yhdistyksen Jouko Reunamo jäi toiseksi niukalla neljän pisteen erolla ja Raision Viljo Hytönen kolmanneksi voittajalle 11 pistettä hävinneenä. Hyvätasoiseksi ja tiukaksi muodostuneen joukkuekilpailun ykkönen oli viime vuoden tapaan Raision ykkösjoukkue, Viljo Hytönen, Eila Mäkelä ja Seppo Savola. Vain yhdeksän pistettä jääneenä toiseksi sijoittui Turun kakkosjoukkue, Matti Halme, Heikki Viitanen ja Erkki Sellman. Kolmanteen sijaan ylsi Turun ykkönen, Jouko Reunamo, Jukka Nummi ja Reijo Reuna, joille puolestaan Salo 3 hävisi vain vaivaiset 7 pistettä.

Kilpailujen mitalitilastosta voitiin todeta, että viidestä osallistuneesta yhdistyksestä neljälle tuli palkintopöydästä kotiin viemistä. Hyvä näin, joskin Raisio ja Turku nytkin olivat suurimmat mitalirohmut.

Lopuksi täytyy vielä erikseen korokkeelle nostaa miesten henkilökohtaisen sarjan mestari Matti Halme. Halme viettää syntymänsä juhlavuotta, syyskuun alussa tulee ikämittariin täydet 100 vuotta. Vielä varsin liikunnalliselta ja hyvävoimaiselta keilamestarilta kaadot onnistuvat nuorempiensa malliin. Ja paremminkin, kuten nyt. Jo tasavaltamme ensimmäisen presidentin, K.J. Ståhlbergin toimikaudella ensiaskeleitaan tapaillut Matti on päässyt todistamaan kaikkien 13 presidenttimme valtakautta - ainakin. Kunnioittavat onnitelut Matille voitosta ja kohta koittavasta satavuotispäivästä.

Arvi Teppala

kilpailun järjestelyvastaava

Piikkiön Seniorit ry